Det påvirker både kroppen og sindet, når vi er isoleret fra andre mennesker. Isolation rammer os ligesom stress.

Siden coronavirussen fik Danmark til at lukke ned 11. marts, har mange af os oplevet at være mere socialt isolerede end normalt. Mange går ikke på arbejde, og sociale aktiviteter som sport og byture er aflyst.

Opfordringerne fra myndighederne lyder derudover, at man bliver hjemme, undgår at mødes og holder afstand til andre. At være afskåret fra andre mennesker på den måde kan have en negativ effekt på både krop og sind, da vi er sociale væsener.

Det forklarer psykolog Ida Koch, som er tidligere lektor ved Københavns Universitet, og som i over 25 år har forsket i, hvordan det påvirker indsatte i fængsler at sidde isoleret.

Selvom der ganske vist langt fra er tale om fængselslignende tilstande, når vi danskere bliver opfordret til at blive hjemme, vil mange opleve de samme følgevirkninger af isolation, når vi er afskåret fra andre mennesker i højere grad, end vi har prøvet før.

Ifølge Ida Koch giver isolation en stresstilstand hos mennesker, som sætter sig både fysisk, psykisk og kognitivt - altså både vores krop, følelser og tanker.

I listen forklarer Ida Koch, hvordan social isolation påvirker os.

Tal med andre om det

Ida Koch påpeger, at der intet unormalt er i at opleve disse følelser i kroppen, når man af den ene eller anden årsag er mere isoleret fra andre, end man plejer.

Og hun understreger også, at langt de fleste vil opleve, at deres fysiske og mentale tilstand vender tilbage til normalen, når samfundet åbnes op igen.

Ida Kochs bedste råd til at takle de dårlige virkninger er at være så meget sammen med andre som muligt - på en forsvarlig måde, naturligvis.

Derudover er det vigtigt at sige højt, hvordan man har det.

- Del dine tanker og følelser med andre mennesker, ikke mindst for at blive genkendt. Det er vigtigt at vide, at det altså er helt normalt, at man reagerer under en situation som denne, siger Ida Koch.

Derudover opfordrer hun til, at man ikke bebrejder sig selv for at opleve disse følelser.

- Det hjælper ikke, at man tænker "jeg får heller ikke lavet nok" eller på anden måde bebrejder sig selv, siger Ida Koch. Hun opfordrer desuden til, at man bevæger sig så meget som muligt.

Ifølge Ida Koch skal man søge professionel hjælp, hvis de negative tanker og følelser tager overhånd, eller hvis man tidligere har haft en psykisk sygdom og frygter tilbagefald.